b'\n_START_ARTICLE_\nViri financiranja\n_START_SECTION_\nFinanciranje z lastni\xc5\xa1kim kapitalom\n_START_PARAGRAPH_\nViri lastni\xc5\xa1kega financiranja so lastna sredstva podjetnika in drugih sovlagateljev, ki so lahko v podjetje vlo\xc5\xbeena v obliki kapitalskih dele\xc5\xbeev ali v obliki delnic. Financiranje z lastni\xc5\xa1kim kapitalom daje vlagatelju pravico do lastni\xc5\xa1kega dele\xc5\xbea v podjetju. Pri taki obliki financiranja ni treba zastaviti sredstev in pla\xc4\x8dilo je povezano z dobi\xc4\x8dkom. Torej, so zaslu\xc5\xbeki vlagateljev odvisni od rasti in dobi\xc4\x8dkonosnosti podjetja. Vlagatelji imajo pomembno vlogo v podjetju, saj poleg finan\xc4\x8dne pomo\xc4\x8di, nudijo tudi pomo\xc4\x8d pri poslovodenju. Slabost lastni\xc5\xa1kega financiranja je, da podjetnik prepusti del lastni\xc5\xa1tva in nadzora. V primeru propada podjetja, vlagatelj do\xc5\xbeivi izgubo._NEWLINE_Lastni\xc5\xa1ki kapital razdelimo na tri vrste: neformalni tvegani kapital, delni\xc5\xa1ki kapital in tvegani kapital._NEWLINE_Navadni lastni\xc5\xa1ki kapital je sestavljen iz ve\xc4\x8d delov Osnovni kapital (1) predstavlja nominalno vrednost zbranega lastni\xc5\xa1kega kapitala. Vpla\xc4\x8dani prese\xc5\xbeek (2) se pojavi vselej, ko dru\xc5\xbeba ob izdaji za delnico dobi ve\xc4\x8d kot zna\xc5\xa1a nominalna vrednost delnice. Celotni znesek vpla\xc4\x8danega prese\xc5\xbeka zna\xc5\xa1a ravno zmno\xc5\xbeek razlike med dejansko pla\xc4\x8dano ceno in nominalno vrednostjo delnice s \xc5\xa1tevilom delnic, Naslednjo sestavino predstavljajo rezerve (3), ki jih dru\xc5\xbebe oblikujejo z namenom pove\xc4\x8danja varnosti poslovanja. O oblikovanju rezerv odlo\xc4\x8da skup\xc5\xa1\xc4\x8dina delni\xc4\x8darjev. \xc4\x8ce npr. nastopijo slabe gospodarske razmere, rezerve predstavljajo bla\xc5\xbeilec za kritje izgube teko\xc4\x8dega leta. V primeru dobi\xc4\x8dka, ugotovljenega v izkazu uspeha, pa lahko dru\xc5\xbeba skladno s politiko dividend del dobi\xc4\x8dka razdeli delni\xc4\x8darjem v obliki izpla\xc4\x8dila dividend, del pa zadr\xc5\xbei. Za zadnji znesek se v bilanci stanja pove\xc4\x8da postavka preneseni \xc4\x8disti dobi\xc4\x8dek (4).'